APCS คว้างาน “กฟภ.” ดันแบ็กล็อกแตะ 1.2 พันลบ. ปักธงรายได้ปีนี้ทะลุ 2 พันลบ.
APCS ส่ง “เอทู เทคโนโลยี” คว้างาน “กฟภ.” มูลค่า 300.83 ลบ. ดันแบ็กล็อกแตะ 1.2 พันลบ. ลุยประมูลงานภาครัฐ-เอกชน ต่อเนื่อง วางเป้ารายได้ปีนี้ทะลุ 2 พันลบ.
APCS ส่ง “เอทู เทคโนโลยี” คว้างาน “กฟภ.” มูลค่า 300.83 ลบ. ดันแบ็กล็อกแตะ 1.2 พันลบ. ลุยประมูลงานภาครัฐ-เอกชน ต่อเนื่อง วางเป้ารายได้ปีนี้ทะลุ 2 พันลบ.
30 ม.ค. 2566

นายสุริยล อุดชาชน กรรมการบริหาร บริษัท เอเซีย พรีซิชั่น จำกัด (มหาชน) หรือ APCS ดำเนินธุรกิจด้านงานรับเหมาก่อสร้างด้านพลังงานทุกประเภท เปิดเผยว่า เมื่อวันที่ 27 มกราคม 2566 ที่ผ่านมา บริษัท เอทู เทคโนโลยี จำกัด ซึ่งเป็นบริษัทย่อยในกลุ่ม APCS ได้ร่วมพิธีลงนามในสัญญาก่อสร้างร่วมกับการไฟฟ้าส่วนภูมิภาค (กฟภ.) ในการรับงานก่อสร้างสถานีไฟฟ้าของการไฟฟ้าส่วนภูมิภาคจำนวน 2 โครงการ ได้แก่ โครงการสัญญาจ้างสถานีไฟฟ้ากันทรวิชัย จังหวัดมหาสารคาม และสถานีไฟฟ้าพิบูลมังสาหาร จังหวัดอุบลราชธานี มูลค่ารวม 300,835,422 บาท โดยจะเริ่มทยอยดำเนินการก่อสร้าง และคาดว่าจะแล้วเสร็จในไตรมาสที่ 4 ปี 2566 และ ไตรมาสที่ 2 ปี 2567 ตามลำดับ
สำหรับโครงการสัญญาจ้างก่อสร้างสถานีไฟฟ้ากันทรวิชัย มีมูลค่าก่อสร้าง 151,870,022 บาท รวมภาษีมูลค่าเพิ่ม ตามโครงการพัฒนาระบบส่งและจำหน่ายระยะที่ 2 แผนที่ 1 ตามสัญญาเลขที่ TDDP2-KIA/2565 กำหนดก่อสร้างแล้วเสร็จพร้อมจ่ายไฟได้ภายใน 540 วัน นับถัดจากวันที่ได้รับหนังสือแจ้งจากการไฟฟ้าส่วนภูมิภาคให้เริ่มทำงาน
ส่วนสถานีไฟฟ้าพิบูลมังสาหาร ตามโครงการพัฒนาระบบส่งและจำหน่าย ระยะที่ 2 แผนที่ 1 ตามสัญญาเลขที่ TDDP2-MNA/2565 มูลค่ารวม 148,965,400 บาท รวมภาษีมูลค่าเพิ่ม กำหนดก่อสร้างแล้วเสร็จพร้อมจ่ายไฟได้ภายใน 510 วัน นับถัดจากวันที่การไฟฟ้าส่วนภูมิภาคออกหนังสือแจ้งส่งมอบพื้นที่ และให้เริ่มทำงานตามสัญญา
“การที่บริษัทฯได้รับงานในครั้งนี้สะท้อนให้เห็นว่าบริษัทฯ มีศักยภาพ และเป็นที่ยอมรับ การเป็นบริษัทฯ ที่มีความชำนาญและประสบการณ์ก่อสร้างในด้านนี้โดยตรง นอกจากนี้จะเป็นประโยชน์ให้แก่ชุมชน ช่วยสร้างอาชีพให้คนในพื้นที่ และช่วยพัฒนาสาธารณูปโภคพื้นฐานให้แก่ชุมชนโดยรอบโครงการให้มีไฟฟ้าใช้ได้อย่างทั่วถึง” นายสุริยล กล่าว 
โดยหลังจากการรับงานในครั้งนี้ สนับสนุนงานในมือรอรับรู้รายได้ (Backlog) เพิ่มเป็น 1,200 ล้านบาท โดยแผนการดำเนินงานในปี 2566 บริษัทฯ พร้อมเดินหน้าเข้าประมูลงานภาครัฐและภาคเอกชน เพื่อเพิ่มโอกาสในการรับงานใหม่ๆ ด้านงานรับเหมาก่อสร้างด้านพลังงานทุกประเภท เพื่อสนับสนุนผลประกอบการที่แข็งแกร่งอย่างยั่งยืนในอนาคต โดยตั้งเป้ารายได้ปีนี้กว่า 2,000 ล้านบาท